સમુદ્રના કિનારે જ્યારે મોટર ઉભી રહી તો સરિતા દરવાજો ખોલીને જાણે દરિયા અને આકાશના મિલનસ્થળ તરફ ભાગી.. એને સમુદ્રમાં ભળીને ફેલાઈ જવું છે, એને તાડના ઝાડને પણ ઉપરથી જોઈ સહ્કે એટલું ઉંચે સુધી જવું છે, એને વાતાવરણમાં ભળી જવું છે.. એને ખબર જ નહોતી કે એ શું કરે.. એને મારી સાથે ઉડવું છે, મારા પોં પોંમાં ભળી જવું છે, મારી ઝડપ સાથે પક્ષી બનીને એને એકરૂપ થઈ જવું છે. મારી જિંદગીમાં મેં અનેક છોકરીઓ જોઈ છે, દિવસે – રાત્રે – અનેક જાતની અને અનેક રંગની છોકરીઓ મારા દરવાજાઓમાંથી આવજાવ કરતી રહી છે, પણ આજની વાત કંઈક અલગ થઈ અને એનું કારણ આ સરિતા છે. આજે વાતાવરણ વિનાકારણ ખુશનુમા થઈ ગયું છે. કિનારે બિયર પી રહેલાઓની બોટલ લઈને સરિતાએ ગ્લાસમાં રેડી, અને એમાં થયેલા ફીણને જોઈ ખુશ થઈ ઉઠી, એમાં આંગળી નાંખી એને ચાટતી કડવાશથી એ મોં બગાડી રહી. ત્રણેય એને જોઈને હસી રહ્યાં. અને એમ કરતાં પૂરી થયેલી છ બોટલો રેતી અને ફીણ વચ્ચે ઝૂલતી રહી. એ બધા નશામાં ઝૂમી ઉઠ્યા અને સરિતાના કહેવાથી ગાડી તરફ ચાલ્યા..